บาทเปิด 29.77/79 แข็งค่าต่อ
ธนาคารซีไอเอ็มบีไทย รายงาน เงินบาทเปิด 29.77/79 แข็งค่าต่อ ตลาดคาดเฟดตรึงดอกเบี้ยหนุนว่างงานลด
30 ม.ค. 2556

ธนาคารซีไอเอ็มบีไทย รายงาน เงินบาทเปิด 29.77/79 แข็งค่าต่อ ตลาดคาดเฟดตรึงดอกเบี้ยหนุนว่างงานลด
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 29.77/79 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 29.83/85 บาท/ดอลลาร์
แนวโน้มการเคลื่อนไหวของเงินบาทวันนี้คาดว่าจะเป็นไปในทิศทางเดียวกับภูมิภาค โดยยังมีโอกาสแข็งค่าได้ต่อ เนื่องจากตลาดยังเชื่อว่าผลประชุมของธนาคารกลางสหรัฐ(เฟด)ที่จะออกมาเป็นทางการในคืนวันพรุ่งนี้ จะมีมติคงอัตราดอกเบี้ยนโยบายไว้ที่ระดับเดิม ซึ่งส่วนหนึ่งเพื่อหวังว่าจะช่วยลดปัญหาการว่างงานในสหรัฐฯให้ลดลง    
"ผลประชุมเฟดคงออกมาพรุ่งนี้ น่าจะยังคงดอกเบี้ย เพราะอยากให้เป็นตัวช่วยลดการว่างงานในอเมริกาลง ผลประกอบการของบริษัทในสหรัฐฯ ยังออกมาดี ตลาดหุ้นยังสูง น่าจะเป็นปัจจัยหนุนให้บ้านเรา โดยยังมีเงินทุนไหลเข้ามา บาทก็น่าจะแข็งค่าต่อ" นักบริหารเงินระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 90.90/92 เยน/ดอลลาร์ ส่วนเงินยูโรอยู่ที่ระดับ 1.3487/3488 ดอลลาร์/ยูโร
นักบริหารเงิน คาดว่าวันนี้เงินบาทจะเคลื่อนไหวอยู่ในกรอบ 29.75-29.85 บาท/ดอลลาร์